Document ID: 31987R1638

31987R1638
L 153/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1638/87 НА СЪВЕТА
от 9 юни 1987 година
относно определяне на минимални размери на отворите на мрежите за пелагични тралове, използвани при улова на северен путас в онази част от зоната на действие на Конвенцията за бъдещото многостранно сътрудничество в риболовните региони в североизточната част на Атлантическия океан, която се простира отвъд морските територии, попадащи под риболовната юрисдикция на договарящите се страни по конвенцията
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 170/83 на Съвета от 25 януари 1983 г. относно създаването на система на Общността за опазване и управление на рибните ресурси (1) и по-специално член 11 от него,
като взе предвид предложението от Комисията,
като има предвид, че съгласно член 2 от Регламент (ЕИО) № 170/83, мерките за опазване, необходими за постигане на целите, определени в член 1 от цитирания регламент, следва да бъдат формулирани от Съвета в светлината на наличната научна информация;
като има предвид, че Конвенцията за бъдещото многостранно сътрудничество в риболовните зони в североизточната част на Атлантическия океан (по-нататък наричана „Конвенцията“) бе одобрена с Решение 81/608/ЕИО (2); като има предвид, че то влезе в сила на 17 март 1982 г.;
като има предвид, че създадената съгласно тази Конвенция комисия прие на 20 ноември 1986 г. препоръка за минималните размери на отворите на мрежите за пелагични тралове, използвани при улова на северен путас в онази част от зоната на действие на Конвенцията, която се простира отвъд зоните, попадащи под риболовната юрисдикция на договарящите се страни по Конвенцията и тази препоръка стана задължителна за Общността на 7 февруари 1987 г.;
като има предвид, че сега Общността трябва да предприеме необходимите действия, за да гарантира спазването на тази препоръка от корабите на Общността,
ПРИЕ НАСТОЯЩИЯ РЕГЛАМЕНТ:
Член 1
1. Забранява се на корабите, плаващи под флага на държава-членка или регистрирани в държава-членка, да използват пелагични тралове с размери на отворите на мрежите под 35 милиметра за улов на северен путас в онази част от зоната на действие на Конвенцията, която се простира отвъд морските територии, попадащи под риболовната юрисдикция на страните по Конвенцията.
Зоната на действие на Конвенцията е дефинирана в приложението към Регламент (ЕИО) № 1899/85 (3).
2. Счита се, че даден кораб извършва улов на северен путас, когато количеството от този вид риба на борда му надхвърля 50 % тегловни процента от общото количество улов на северен путас и други видове риба, което се намира на борда му.
Пелагичните тралове се определят като влачена мрежа, създадена за улов на видове риби, движещи се на средно равнище на водата, включително води, които са близко до повърхността.
Член 2
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 9 юни 1987 година.

Labels: 20
5
6